text: Els vogadors participaran aquesta setmana d'una prova esportiva al País Basc
  Faran el descens del riu Oria amb trainera
  L'Associació de Rem Vogadors Baix a Mar Torredembarra té la primera cita esportiva de l'any aquest pròxim cap de setmana al País Basc. Es tracta del descens del riu Oria, una prova esportiva que se celebra des de l'any 1995 i que és una de les cites més importants del calendari hivernal.
  Els Vogadors de Baix a Mar ja van participar en aquesta prova, fa tres anys, amb la modalitat de 'trainera' masculina. Fa dos anys també s'hi va desplaçar els equips veterans femení i masculí amb dos llaguts catalans, però les inclemències del temps van obligar a suspendre la prova.
  En aquesta ocasió, un total de 40 vogadors de l'Associació, entre competidors i simpatitzants, es desplacen per participar-hi i compartir l'experiència amb remers del País Vasc, Catalunya i València.
  Els equips de Torredembarra estaran formats per una 'trainera' mixta, cedida per part de l'Escola de Rem de Portugalete, i un llagut mediterrani, propietat de l'associació, En total, competiran una vintena de remers veterans. Participaran en la prova de 4.000 metres, que es disputarà dissabte a la tarda.
  D'aquesta manera, els vogadors inicien la temporada, amb la confiança d'assolir bons resultats esportius, i si no es així, de ben segur que el coratge no n'hi faltarà. En total, s'espera la participació de 80 'traineres' i d'un miler de vogadors.